钦定古今图书集成/理学汇编/经籍典/第038卷 > 《汲古阁歌》吴伟业
## 钦定古今图书集成/理学汇编/经籍典/第038卷 > 《汲古阁歌》吴伟业

“嘉隆以后藏书家，天下毘陵与琅琊。整齐旧闻收放
失，后来好事知谁及。”比闻充栋虞山翁，里中又得小
毛公。搜求遗逸悬金购，缮写精能镂板工。由来斯事
推赵宋，欧虞楷法看飞动。集贤院印校雠精，太清楼
本装潢重。损斋手跋为披图，苏氏题观在直庐。馆阁
百家分四库，巾箱一幅尽三都。本朝儒臣典制作，累
代缥缃输秘阁。徐广虽编石室书，孝征好窃《华林略》。
两京太学藏经史，奉诏重修赐金紫。高斋学士费餐
钱，故事还如写黄纸。释典流传自洛阳，中官经厂护
焚香。诸州各请名山藏，总目难窥内道场。南湖主人
为叹息，十年心力恣收拾。史家编缉过神尧，《律论》流
通到罗什。当时海内多风尘，石经马“矢高丘陵。已坏
书囊缚作裤，复惊本册摧为薪。君家高阁偏无恙，主
人留宿倾家酿。醉来烧烛夜摊书，双眼摩挲觉神王。
古人阙书借三馆，羡君自致五千卷。”又云“献书辄拜
官，羡君带索躬耕田。伏生藏壁遭书禁，中郎秘惜矜
谈进。君获奇书好示人，鸡林巨贾争摹印。读书到死
苦不足，小学雕虫置废簏。君今万卷尽刊讹，邢家小
儿徒碌碌，客来诗酒话生平，家近湖山拥百城。不数
当年清秘阁，乱离踪迹似云林。